《浚河行》
清代·孙蕙

黄河万里浪高举，贾让之谋世空许。璧马于今不效灵，风涛簸荡连楼橹。

忆昔汉武通车书，朝臣建议开河渠。开元以后置仓舍，平分河渭称赢馀。

汴宋营漕分四路，半作边储半国赋。斗门高堰筑冈城，历险逾滩计生聚。

元人海运创伯颜，引汝绝济诚哉艰！明初海运旋亦废，会通始筑河淮间。

年来漕渠失故道，百万金钱任侵冒。督河使者妄庸人，不解河防气桀奡。

鞭挞小吏严程期，岂知畚锸皆疮痍。县令陈情不得达，自矜白简吾能持。

柳下何曾畏三黜，百姓喧呼趋事疾。一夜荒城走万人，两月之工六日毕。

安宜水涝原苦辛，力役谁复嗟劳人。犹幸三代直道存吾民，呜呼犹幸三代直道存吾民！

作者简介：山东淄川人，字树百，号泰岩，又号笠山。顺治十八年进士。康熙间任宝应知县，有善政。累迁户部掌印给事中。有《笠山诗选》、《历代循良录》。